Ομπάμα και Ρόμνι ετοιμάζονται για την δεύτερη τηλεμαχία τους
τι λένε τα επιτελεία τους για τις στρατηγικές που θα ακολουθήσουν σε αυτήν
Έχουν περάσει σχεδόν δύο εβδομάδες από την πρώτη τηλεμαχία των δύο προεδρικών υποψηφίων κατά την οποία ο Πρόεδρος Ομπάμα, ακόμα και κατά την κρίση των πιο ένθερμων υποστηρικτών του, έκανε μια αδύναμη και στερούμενη έμπνευσης εμφάνιση αντίθετα με τον κύριο τέως Κυβερνήτη της Μασαχουσέτης, Μιτ Ρόμνι ο οποίος ήταν πιο εύστροφος και καλύτερα προετοιμασμένος. Η δεύτερη τηλεμαχία που θα έχουν την Τρίτη παρέχει την ευκαιρία στον Πρόεδρο Ομπάμα να προβάλει πιο αποφασιστικά τα σχέδιά του για το μέλλον της χώρας, σύμφωνα με τον Ντέϊβιντ Άξελροντ, που είναι ένας από τους κύριος συμβούλους της προεκλογικής εκστρατεία του. Κατ’ αυτόν, ο Πρόεδρος Ομπάμα θα είναι επιθετικός και θα εξηγήσει με πιστικό τρόπο που πρέπει να οδηγηθεί η χώρα, η οποία στηρίζεται σε μια συνεχώς διευρυνόμενη και ευημερούσα μεσαία τάξη. Ο κύριος Άξελροντ έκανε την δήλωση αυτή στο τηλεοπτικό πρόγραμμα Fox News Sunday. Από τότε που έγινε η πρώτη τηλεμαχία ο Πρόεδρος Ομπάμα είδε να εξανεμίζεται το μεγάλο προβάδισμα που είχε στις σφυγμομετρήσεις της κοινής γνώμης έναντι του ρεπουμπλικανού αντιπάλου του ενώ ο κύριος Ρόμνι συγκεντρώνει ολοένα και μεγαλύτερα αλλά και πιο ενθουσιώδη πλήθη στις διάφορες προεκλογικές ομιλίες του. Ο Ντέβιντ Άξελροντ λέει πως οι εξελίξεις αυτές δεν προκαλούν πανικό στην εκστρατεία του Προέδρου κι αυτό γιατί γνωρίζουν ότι αν και τα αποτελέσματα των δημοσκοπήσεων αλλάζουν από την μια μέρα στην άλλη, εν τούτοις ο Πρόεδρος έχει προβάδισμα στις προτιμήσεις των ψηφοφόρων, που μπορεί να μην είναι τόσο μεγάλο όσο πριν την τηλεμαχία, εν τούτοις αποτελεί ένα ελπιδοφόρο για την εκστρατεία του γεγονός. Εν τω μεταξύ ο κύριος Ρόμνι συνεχίζει να στέλνει μηνύματα τα οποία, σύμφωνα με έναν από τους κύριους συμβούλους της εκστρατείας του, τον Εντ Γκιλέσπι, προσελκύουν την προσοχή των Αμερικανών. Κατά τον κύριο Γκιλέσπι, ο ρεπουμπλικανός προεδρικός υποψήφιος θα κάνει την Τρίτη ότι ακριβώς έκανε και κατά την πρώτη τηλεμαχία. Θα μιλήσει για το όραμα του, τις πολιτικές που θα ακολουθήσει και τις προτεραιότητες που έχει. Πρόκειται για ένα πρόγραμμα πολύ διαφορετικό από το πρόγραμμα του Προέδρου Ομπάμα και από αυτή την άποψη οι εκλογές της 6 Νοεμβρίου προσφέρουν την ευκαιρία στους ψηφοφόρους να διαλέξουν ανάμεσα σε δύο διαφορετικούς δρόμους. Ο κύριος Γκιλέσπι λέει πως ο ρεπουμπλικανός υποψήφιος είναι προετοιμασμένος να αντιμετωπίσει έναν πιο αποφασιστικό Πρόεδρο Ομπάμα στην τηλεμαχία της Τρίτης, αλλά από την άλλη πιστεύει πως ότι στυλ και να υιοθετήσει ο Πρόεδρος δεν πρόκειται να κάνει μεγάλη διαφορά στις απόψεις των ψηφοφόρων διότι, όπως λέει, στο τέλος της ημέρας ο κύριος Ομπάμα μπορεί να έχει αλλάξει τακτική αλλά δεν μπορεί να αλλάξει το μητρώο του ως Προέδρου ούτε και μπορεί να αλλάξει τις πολιτικές που ακολούθησε. Την ερχόμενη εβδομάδα θα γίνει μια ακόμα, η τρίτη τηλεμαχία, μεταξύ των δύο προεδρικών υποψηφιών. Αυτή θα είναι εξ ολοκλήρου αφιερωμένη σε θέματα εξωτερικής πολιτικής. Μετά την φονική επίθεση του περασμένου μήνα εναντίον του Αμερικανικού Προξενείου στην Βεγγάζη, αναμένεται πως το θέμα της Λιβύης θα είναι ένα από τα κύρια στην τηλεμαχία αυτή. Οι Ρεπουμπλικανοί συνεχίζουν να επικρίνουν την κυβέρνηση Ομπάμα για αδεξιότητα και παραπλάνηση στον τρόπο με τον οποίο χειρίστηκε την τραγωδία εκείνη. Ο Ρεπουμπλικανός Γερουσιαστής Λίντσι Γκράμ, σε εμφάνισή του στο Πρόγραμμα του τηλεοπτικού δικτύου CBS, Face the Nation, κατήγγειλε την Κυριακή την κυβέρνηση Ομπάμα ότι βάζει τα πολιτικά οφέλη υπεράνω του εθνικού συμφέροντας. Κατά την έκφρασή του: Επιχειρούν να μας πουλήσουν το σενάριο ότι οι πόλεμοι στην Μέση Ανατολή υποχωρούν και πως η Αλ-Κάϊντα έχει διαλυθεί. Το να παραδέχονταν ότι η πρεσβεία μας στην Λιβύη δέχτηκε επίθεση από οπαδούς της Αλ-Κάϊντα και ότι η πολιτική μας εκεί υστερεί, δεν βοηθούν στην προώθηση του σεναρίου τους. Νομίζω ότι μας παραπλάνησαν αλλά οι εξελίξεις στην Λιβύη τελικά πήραν τέτοια τροπή που δεν μπορούν να συνεχίσουν να μας παραπλανούν. Από την άλλη όμως, δημοκρατικοί νομοθέτες καταγελούν τους ρεπουμπλικανούς ότι επιδιώκουν να εξασφαλίσουν δικά τους πολιτικά οφέλη από την υπόθεση. Ο βουλευτής Ελάϊα Κάμινγκς, που είναι ο πιο υψηλόβαθμος δημοκρατικός στην Βουλευτική Επιτροπή Ελέγχου των κρατικών υπηρεσιών, λέει πως η κυβέρνηση Ομπάμα θα συνεχίσει τις προσπάθειες για τον εντοπισμό των υπευθύνων για την επίθεση στην Λιβύη και την προσαγωγή τους στην δικαιοσύνη. Το μόνο πράγμα που δεν θα κάνουμε, τόνισε, είναι να χειριζόμαστε το θέμα σαν πολιτικό ποδόσφαιρο, όπως κατά βάση κάνουν πολλοί τώρα. Σύμφωνα με τον βουλευτή Κάμινς, είναι φαιδρή η καταγγελία ορισμένων ότι έχει γίνει συνομωσία για την συγκάλυψη των πραγμάτων. Σε ακρόαση που διενήργησε η επιτροπή αυτή την περασμένη εβδομάδα, αξιωματούχοι των Ηνωμένων Πολιτειών είπαν ότι είχαν εκδηλώσει ανησυχία για τα όσα διαδραματίστηκαν στο Αμερικανικό Προξενείο της Βεγγάζης και είχαν εισηγηθεί την ενίσχυση των μέτρων ασφάλειας σε αυτό, πριν την επίθεση.